KIRJALLINEN KYSYMYS E-1550/02 esittäjä(t): María Sornosa Martínez (PSE) komissiolle. Júcar-Vinalopón juoksuttamisen vaikutus yhteisön tärkeänä pitämiin alueisiin ja erityisiin lintujensuojelualueisiin (Valencian yhteisö).



Virallinen lehti nro 301 E , 05/12/2002 s. 0175 - 0177



KIRJALLINEN KYSYMYS E-1550/02 esittäjä(t): María Sornosa Martínez (PSE) komissiolle (3. kesäkuuta 2002) Aihe: Júcar-Vinalopón juoksuttamisen vaikutus yhteisön tärkeänä pitämiin alueisiin ja erityisiin lintujensuojelualueisiin (Valencian yhteisö) Komissio päätti hiljattain lopettaa valituksen 2000/4266 käsittelyn. Valituksen esitti Júcar-joen koordinaatioelin Júcar-Vinalopón juoksuttamisen ympäristövaikutuksista. On kuitenkin vakava ristiriita siinä, miten Valencian hallitus nimeää yhteisön tärkeinä pitämiä alueita ja erityisiä lintujensuojelualueita ja siinä, miten se on suunnitellut vedettäväksi joen juoksutuksen, joka vaikuttaa suoraan näihin suojelualueisiin (niin kuin valituksen esittäjien komissiolle lähettämässä 12. huhtikuuta 2002 päivätyssä perusteluasiakirjassa laajasti esitetään). Ehdotetut suojelualueet, jotka joutuisivat kärsimään juoksutuksesta, ovat seuraavat: - Sierra Martes-Muela de Cortesin erityinen lintujensuojelualue, jossa juoksutusuoma kulkee ensimmäiset 12 kilometriä, - Muela de Cortes y el Caroche, yhteisön tärkeänä pitämä alue nro 42, - Sierra de Enguera, yhteisön tärkeänä pitämä alue nro 52, - Els Alforins, yhteisön tärkeänä pitämä alue nro 62. Eikö komissio katso, että jos Valencian hallitus on ehdottanut kyseisiä alueita yhteisön tärkeänä pitämiksi alueiksi Natura 2000 -ohjelmassa tai erityiseksi lintujensuojelualueeksi, sen olisi myös turvattava, että juoksutus ei vahingoita alueiden ympäristöä ja biologista monimuotoisuutta? Eikä komissio katso, että valituksen 2000/4266 käsittelyä olisi jatkettava, jotta voidaan turvata, että yhteisön varoja (EAKR ja koheesiorahasto) ei käytetä hankkeisiin, jotka vahingoittavat Natura 2000 -ohjelmaa tai yhteisön lainsäädännöllä suojeltuja lajeja? Tietääkö komissio, miksi ainakaan Sierra Martes-Muela de Cortesin erityistä lintujensuojelualuetta ei ollenkaan mainita ympäristöministeriön antamassa selonteossa ympäristövaikutuksista? Voiko komissio ilmoittaa, mitä tietolähteitä se on viranomaisten lisäksi käyttänyt selvittäessään Júcar-Vinalopón juoksuttamishankkeen ympäristövaikutuksia? Margot Wallströmin komission puolesta antamayhteinen vastauskirjallisiin kysymyksiin E-1549/02 ja E-1550/02 (17. heinäkuuta 2002) Komissio on tutkinut kantelua (viite 2000/4266), joka koskee Júcar-Vinalopón juoksuttamishankkeen ympäristövaikutuksia. Asiasta on vaihdettu tietoja komission ja Espanjan viranomaisten välillä. Komissio on ilmoittanut asiaa koskevista päätelmistään parlamentin jäsenelle vastauksessaan kirjalliseen kysymykseen E-3668/01(1). Päätelmät on toimitettu myös kantelun tekijälle, joka on ilmoittanut komissiolle kirjeitse vastustavansa asian käsittelyn lopettamista. Kantelun tekijä on myös toimittanut komissiolle lisätietoja osoittaakseen, etteivät Espanjan viranomaisten toimittamat perustelut pidä paikkaansa. On syytä mainita, että komissio ei ole päättänyt lopettaa kantelun 2000/4266 käsittelyä vaan jatkaa sitä. Komissio tutkii parhaillaan sille toimitettuja uusia lisätietoja. Tutkimuksissa on käynyt ilmi, että hanke on käynnistetty ennen kuin Espanjan viranomaiset nimesivät Sierra de Martés Muela de Cortés -alueen lintujen suojelualueeksi. Espanjan viranomaiset ovat ehdottaneet, että myös parlamentin jäsenen mainitsemat yhteisön tärkeinä pitämät alueet liitettäisiin Natura 2000 -verkkoon, mutta ehdotus on tehty vasta hanketta koskevan ympäristövaikutusten arvioinnin suorittamisen jälkeen. Joka tapauksessa Espanjan viranomaiset ovat tuoneet esille, että kyseessä olevien alueiden ekologiset ja luontoarvot on otettu huomioon suoritetussa hankkeen ympäristövaikutusten arvioinnissa. Espanjan viranomaiset ovat ilmoittaneet, että yleisön kuulemisen yhteydessä saatujen huomautusten johdosta hanketta on muutettu jonkin verran sen ympäristövaikutusten vähentämiseksi. Espanjan viranomaiset ovat tutkineet kolmea vaihtoehtoa ja valinneet sen, jonka katsottiin vahingoittavan ympäristöä kaikkein vähiten. Myös korjaavia toimenpiteitä on toteutettu. Hyväksytyssä ratkaisussa 67 km:n juoksutushankkeesta toteutetaan 61 % maan alle rakennettua putkea pitkin ja loput 39 % tunneleita pitkin. Mitä tulee Albufeiran luonnonpuiston virtaamaan, Espanjan hallituksen vastikään hyväksymässä Júcarin altaan hydrologisessa suunnitelmassa on suunniteltu rakennettavaksi 100 Hm3:n vesiallas, jolla voidaan taata Albufeiran tarvitsema vesimäärä, kuten ympäristövaikutusten arvioinnissa esitetään. Société espagnole d'ornithologie (SEO) -yhdistyksen raportissa, jonka parlamentin jäsen mainitsee kysymyksessään, tuodaan erille alueen merkitys linnuille, ja komissio on tutustunut raporttiin. Tutkiessaan tapausta komissio on tutustunut kaikkiin käytettävissään oleviin tietoihin, Espanjan viranomaisten toimittamiin tietoihin sekä kantelun tekijän ja parlamentin jäsenen esittämissä kirjallisissa kysymyksissä annettuihin tietoihin. (1) EYVL C 172 E, 18.7.2002, s. 107.